סטיב הורנשטיין

סטיבן "סטיב" הורנשטיין (נולד ב-1948) הוא מוזיקאי ישראלי-אמריקאי, נגן סקסופון וחליל צד, העוסק גם בהלחנה והפקה מוזיקלית, הוראה ומחקר של מוזיקה. הורנשטיין יוצר מוזיקה המשלבת ג'אז, אלתור חופשי ומוזיקה מודרנית.

 ביוגרפיה 
הורנשטיין נולד במשפחה יהודית בעיירה מרבלהד, במסצ'וסטס. אביו היה בעליה של חנות נעליים, ואמו פסנתרנית קלאסית, החל ללמוד קלרינט מגיל שבע, סקסופון מגיל תשע, והקים רביעיית ג׳אז כשהיה בן 14. בהמשך החליט לפתח קריירה בתור חלילן קלאסי. ונסע ללמוד חליל בקונסרבטוריון בוורמונט. בהמשך למד לתואר ראשון בטריניטי קולג' בקונטיקט.

כאשר המוזיקאי ביל דיקסון הגיע להופעה בעיירה הורנשטיין ניגש וניגן לפניו בחליל, והוא מאוד התרשם מהיכולת שלו. כשנודע לו שהוא גם מנגן סקסופון, דיקסון הציע להורנשטיין להצטרף לתזמורת שלו. מאז במשך עשר שנים היה ליד ימינו, כנגן סקסופון מוביל בתזמורת שלו. במקביל באותן השנים למד קומפוזיציה לתואר שני בבנינגטון קולג' והחל לעבוד כמרצה.
קריירה כמבצע ומלחין
הורנשטיין הגיע לישראל לראשונה ב-1968, לאחר שנודע לו שעליו להתגייס למלחמת וייטנאם. לאחר ששהה בישראל כמה חודשים, נודע לו שהצבא האמריקאי ויתר עליו, הוא חזר לארצות הברית והמשיך לעבוד עם ביל דיקסון. ב-1980 עלה שוב לישראל והחל לעסוק גם בהלחנה, מחקר והוראה.

במשך השנים הורנשטיין שיתף פעולה עם אמנים רבים, ביניהם: איסמו נוגוצ'י, סטיב פקסטון, ישראל הדני, רנה שינפלד, להקת המחול הקיבוצית, להקת המחול ורטיגו, אסתי קינן-עופרי, יובל אביטל, ז'אן-קלוד ג'ונס ואחרים. בין הפסטיבלים בהם השתתף היו: פסטיבל ד'איל דה פראנס (פריז); פסטיבל האמנויות הבינלאומי של ניו יורק; פסטיבל Chaillol (צרפת), הפסטיבל הבינלאומי של דלהי (הודו), עולמות אחרים (מילאנו); מיקס מדיה (אוניברסיטת יורק); הפסטיבל הבינלאומי למוזיקה למחשבים (הונג קונג; סלוניקי, יוון); פסטיבל ישראל, ירושלים; פסטיבל הלסינקי; פסטיבל ד'אוטומן (פריז), פסטיבל ג'אז בים האדום ופסטיבל הנבל הבינלאומי (וינה, אוסטריה).

בשנת 1983 ביצע יצירה שכתב בפסטיבל תל חי במופע חוצות ייחודי, שבמרכזו עמד השימוש בהר המשקיף על תל־חי ורמקולים ענקיים שניצבו במקום, ושימוש בדיליי של שתי שניות הנגרם בגלל הריחוק וקצב התפשטות גלי־הקול. המופע כלל מוזיקה מוקלטת ונגינה של הורנשטיין. לימים סיפר שבעקבות מופע זה הפך סקסופון בריטון לכלי הנגינה העיקרי שלו, בגלל הצורך בשימוש בכלי עוצמתי עבור המופע.

בשנת 1985 הקליט את אלבום הבכורה שלו ״קולאז׳ים, ירושלים 85׳״. באותה שנה הלחין והפיק את "אגדות" יצירה מוזיקלית לאנסמבל קאמרי, המתבססת על מקורות תנ״כיים, שהוזמנה על־ידי פסטיבל ישראל ושהושמע בו בביצוע בכורה.

בשנת 1990 אירח הורנשטיין את המוזיקאי ביל דיקסון בישראל, לצורך סיבוב הופעות עם האנסמבל שלו, וסדרת סדנאות אמן.

בשנת 1998 הקים הורנשטיין קרן לתמיכה במוזיקאים לזכרו של המלחין הבריטי-אמריקאי אריק סידיי, יחד עם משפחתו של סידיי. סידיי הוא מלחין שנודע בעיקר בזכות עבודתו החלוצית בתחום המוזיקה אלקטרואקוסטית ופיתוח הקונספט של "הלוגו הצלילי". בשנת 2020 הלחין הורנשטיין יחד עם מתן דסקל יצירה תזמורתית בהשראת סידיי שעלתה בפסטיבל ישראל. השניים גם ניהלו פרויקט לקטלוג ארכיון האולפן של סידיי, שכלל הקלטות אנלוגיות רבות שמעולם לא פורסמו. בשנת 2024 הוציאו לאור אלבום מחווה ״צלילי סידיי: צד א׳״, שכולל שתי יצירות שכתבו.

פעילות מחקר וחינוך
בישראל השלים הורנשטיין דוקטורט ב. עבודת הדוקטורט שלו חקרה את השפעת המוזיקה על תפיסת הזמן. לאחר מכן יושם המחקר כדי לפתח גישה הוליסטית להלחנה וניתוח של יצירות מוזיקליות. כעמית של קרן מנדל-ישראל, חקר הורנשטיין את המוזיקה ככלי לפיתוח זהות אתנית ותרבותית. באמצעות מענק של קרן "Covenant" בארצות הברית הוא פיתח תוכנית לימודים מוזיקלית לדוגמה לבתי ספר אמריקאים. פרויקט מחקר נוסף שלו, שהוזמן על ידי משרד החינוך (בשיתוף עם האוניברסיטה העברית), חקר כיצד תוכניות מוזיקה יעילות משפיעות באופן משמעותי על בריאות הילד והסביבה הבית ספרית. מחקר זה היה במקביל למתודולוגיות חדשות להוראת מוזיקה לנוער בסיכון שפיתח הורנשטיין ומחקר על השפעת המוזיקה על חולי אלצהיימר, באמצעות "המכון הירושלמי למוזיקה בת זמננו" אותו הקים ב-1988, בסיוע הקרן לירושלים.

הורנשטיין שימש כמורה ומרצה במכללת בנינגטון (1973–1980), האקדמיה למוזיקה ולמחול בירושלים (1981–1986; 2006–2018), אוניברסיטת תל אביב (1982–1986), אוניברסיטת ברנדייס (1999–2001). כאמן אורח שהה ב: אוניברסיטת יורק (אנגליה); אוניברסיטת סטנפורד; מכללת ויליאם ומרי והמכון לאמנויות בקליפורניה.

פעילותו החינוכית כללה במשך השנים: הדרכת מוזיקאים צעירים במסגרת מתא"ן (מפעל תרבות ואמנות לנוער), סדנאות מוזיקה לצעירים עם קשיי ריכוז שנשרו מבתי ספר, הדרכת הרכב מוזיקלי של נוער בסיכון בלוד. בהדרכתו למדו הבסיסט אבישי כהן, הגיטריסט עמוס הופמן, הטרומבוניסט רפי מלכיאל והגיטריסט עופר גנור ומוזיקאים רבים נוספים. בנוסף הקים וניהל בירושלים את "אנסמבל הנוער למוזיקה בת-זמננו".

פרסים והוקרה
במשך השנים קיבל הורנשטיין פרסים ומענקים רבים, בהם: פרס מפעל הפיס למלחינים, פרס הקרן הלאומית לאמנויות של ארצות הברית, עמית קרן מנדל, עמית קרן התרבות אמריקה-ישראל ופרס קרן סידי ליצירה מוזיקלית. בשנת 2013 זכה בפרס ראש הממשלה לקומפוזיטורים.
דיסקוגרפיה (חלקית)
בסך הכל הקליט כ-20 אלבומים והיה ושותף כנגן בהקלטת אלבומים רבים נוספים.
 1985 - "קולאז׳ים, ירושלים 85׳"
 ReComp - 2008 - נגן סקסופון באלבומו של ז'אן-קלוד ג'ונס.
 2024 - ״צלילי סידיי: צד א׳״- אלבום מחווה למלחין אריק סידיי, שהופק בשיתוף מתן דסקל.
מוזיקה לתיאטרון, מחול, מופעים וסרטים
 ״יומן ירושלים״ (מוזיאון ישראל 1981) - מופע המבוסס על מוזיקה מאת הורנשטיין, שכלל אנסמבל של ארבעה נגנים, רקדנית וצלילים מוקלטים.
 "מוזיקאי, רקדן, מלחין וכוריאגרף", "אימפרוביזאציות בירושלים" (מוזיאון ישראל 1982) - ניהול מוזיקלי של סדרת מופעי מחול, גאז' ומולטימדיה.
 "ילד טוב ירושלים" (1984) - מוזיקה למחזה של תיאטרון הקופסה, כתיבה ובימוי נעמי יואלי והדס עפרת.
 "הכלה המתה" (תיאטרון החאן 1985) - מוזיקה למחזה מאת יוסי יזרעאלי המבוסס על יומנה של אנה פרנק.
 "הגן הקסום" (1988) - מוזיקה למופע לציון עשר לחנוכת גן פעמון הדרור בירושלים.
 "בורדומינו" (2006) - מוזיקה למופע של להקת המחול ורטיגו.
 "Spiritus Humanus" (2005) - יצירה שנכתבה במיוחד עבור פסטיבל "לילה לבן" בתל אביב.
 "מזמור לדוד" (2006) - ניהול מוזיקה, ניצוח ונגינה במופע קהילתי של מוזיקה יהודית.
הרכבים ושיתופי פעולה
 "האנסמבל הירושלמי למוזיקה חדשה" - הרכב שהקים עם נגן כלי ההקשה ג'פרי קובלסקי, ופעל בשנות ה-80 וה-90.
 "השתקפויות" (1984) - מופע של וריאציות על נושאים של ארבעה מלחינים: דיוק אלינגטק, ג׳ק קולטריין, צ׳ארלס מינגוס וביל דיקסון; עם הרכב שכלל את: ג׳רי גרבל, גיל דור, אלי מגן, אלברט פיאמנטה, אורן פריד ואחרים.
 "אגדות" (1985) - לצורך ביצוע היצירה שכתב הקים הרכב שכלל את: ג׳פרי קובלסקי, רוז׳ה ישי, ג׳רי גרבל, יובל מסנר, ג׳פרי שטרן, נבט בן־חיים וגבי פרנק.
 "דיאלוג ראשון" (1992) - מופע משותף עם המתופפת מאירה אשר ונגן הקונטרבס ז'אן-קלוד ג'ונס.
 "תל אביב ארט אנסמבל" - הרכב שהוקם ב-2002 במטרה לקדם יצירת מוזיקה אינסטרומנטלית ישראלית מקורית. הורנשטיין הצטרף למספר הופעות של ההרכב, שכלל בין השאר את: אלברט בגר, ארנון זימרה, ז'אן קלוד ז'ונס, צבי יפה, הרולד רובין, איזבלה אורדנונג, יואב זוהר ושמיל פרנקל.
 אנסמבל 'אפקט הפרפר' - הרכב הכולל את ליאור נבוק וג'פרי קובלסקי הפועל החל מ-2010 ומתמחה ביצירת מוזיקה חיה בזמן אמת לסרטים אלמים מראשית ימי קולנוע, עד לשנת 1929.
 "תזמורת המעבדה" של האקדמיה למוזיקה ולמחול בירושלים - הרכב שכולל 12 מוזיקאים צעירים בניצוחו והדרכתו של הורנשטיין.
 "סטיב הורנשטיין טריו" - הרכב שכולל את חגי פרשטמן בתופים ואסף שחורי בקונטרה-באס.

קישורים חיצוניים


הערות שוליים

קטגוריה:נגנים יהודים אמריקאים
קטגוריה:מלחינים יהודים אמריקאים
קטגוריה:עולים בשנות ה-1960
קטגוריה:מלחיני ג'אז
קטגוריה:נגני ג'אז: סקסופוניסטים
קטגוריה:בעלי תואר דוקטור מהאוניברסיטה העברית בירושלים
קטגוריה:אמריקאים שנולדו ב-1948